b'\n_START_ARTICLE_\nOcean Tetida\n_START_PARAGRAPH_\nOcean Tetida (gr\xc5\xa1ko \xce\xa4\xce\xb7\xce\xb8\xcf\x8d\xcf\x82) je ocean, ki je bil med celinama Gondvano in Lavrazijo v mezozoiku pred nastankom Indijskega in Atlantskega oceana v kredi._NEWLINE_Ime izhaja iz gr\xc5\xa1ke mitologije, Tetida je bila sestra in \xc5\xbeena Okeana in mati velikih rek, jezer in svetovnih fontan ter morskih nimf Okeanid.\n_START_SECTION_\nSodobna teorija\n_START_PARAGRAPH_\nV triasu, pred pribli\xc5\xbeno 250 milijoni let, se je za\xc4\x8del oblikovati nov ocean v ju\xc5\xbenem delu oceana Paleotetida. Razkol je nastal vzdol\xc5\xbe severnega epikontinentalnega pasu ju\xc5\xbene Pangee (Gondvane). V naslednjih 60 milijonih let je kos plo\xc5\xa1\xc4\x8de, znane kot Kimerija, potoval proti severu, pri \xc4\x8demer je potiskal dno oceana Paleotetida pod vzhodni del severne Pangee (Lavrazija). Morje Tetida je nastalo med Kimerijo in Gondvano, neposredno nad tem, kar je bila neko\xc4\x8d Paleotetida. V juri (pred 150 milijoni let) je Kimerija kon\xc4\x8dno tr\xc4\x8dila v Lavrazijo. Tam je zastala, oceansko dno se je upognilo pod njo in ustvarilo Tetidski jarek. Vodostaj se je dvignil in zahodni del oceana Tetida je plitvo zajel pomembne dele Evrope ter ustvaril (prvo) manj\xc5\xa1e morje Tetida. Pribli\xc5\xbeno v istem \xc4\x8dasu sta Lavrazija in Gondvana za\xc4\x8deli drseti narazen in odpirati prostor za ve\xc4\x8danje ocena Tetida med njima, kar je danes del Atlantskega oceana med Sredozemljem in Karibi. Ko sta se Severna in Ju\xc5\xbena Amerika \xc5\xa1e vedno dr\xc5\xbeali preostalega dela Lavrazije in Gondvane, je ocean Tetida na naj\xc5\xa1ir\xc5\xa1em delu neprekinjeno tekel v pasu okoli Zemlje med okoli 30\xc2\xb0 severne zemljepisne \xc5\xa1irine in ekvatorjem. Oceanski tokovi so v tistem \xc4\x8dasu, v zgodnji kredi, tekli povsem druga\xc4\x8de kot danes._NEWLINE_Med juro in pozno kredo (ki se je za\xc4\x8dela pred okoli 100 milijoni let) je Gondvana za\xc4\x8dela razpadati, potiskala Afriko in Indijo na sever \xc4\x8dez Tetido in odpirala Indijski ocean. Ker so te zemeljske mase pritiskale na ocean Tetida z vseh strani, posebej do poznega miocena (pred 15 milijoni let), se je \xc5\xa1e naprej zmanj\xc5\xa1eval in postal (drugo) manj\xc5\xa1e morje Tetida. V kenozoiku je svetovna morska gladina upadla za ve\xc4\x8d sto metrov od svojega prej\xc5\xa1njega nivoja in kon\xc4\x8dno se je tudi povezava med Atlantikom in Tetido zaprla nekje na dana\xc5\xa1njem Bli\xc5\xbenjem vzhodu._NEWLINE_Danes Indija, Pakistan, Indonezija in Indijski ocean pokrivajo obmo\xc4\x8dje, ki ga je neko\xc4\x8d pokrival ocean Tetida, Tur\xc4\x8dija, Irak in Tibet pa le\xc5\xbeijo na Kimeriji. Kar je bilo neko\xc4\x8d zahodna veja morja Tetida, je prednik dana\xc5\xa1njega Sredozemskega morja. Drugi ostanki so \xc4\x8crno morje in Kaspijsko ter Aralsko jezero (prek nekdanje celinske veje, znane kot Paratetida). Ve\xc4\x8dina plasti oceana Tetida je izginila pod Kimerijo in Lavrazijo. Geologi, kot je Eduard Suess, so na\xc5\xa1li fosile morskih bitij v skalah Himalaje, kar ka\xc5\xbee, da so bile skale pod vodo, preden se je indijski epikontinentalni pas, ki je za\xc4\x8del potiskati navzgor, zaletel v Kimerijo. Podobne geolo\xc5\xa1ke dokaze je mogo\xc4\x8de videti v alpidski orogenezi Evrope, ko je gibanje afri\xc5\xa1ke plo\xc5\xa1\xc4\x8de ustvarilo Alpe. Gr\xc4\x8dija in Levant sta tudi obdr\xc5\xbeala mnogo enot apnenca in drugih sedimentnih kamnin razli\xc4\x8dnih sestojev, odlo\xc5\xbeenih v oceanu Tetida._NEWLINE_Paleontologi menijo, da je ocean Tetida \xc5\xa1e posebej pomemben zato, ker je bilo v tem \xc4\x8dasu veliko morskih polic okoli oceanov po svetu. Morski, mo\xc4\x8dvirski in estuarijski fosili s teh polic so za paleontologe izredno zanimivi. Solnhofenski apnenec na Bavarskem, ki je bil neko\xc4\x8d blato z obalne lagune oceana Tetida, je dal znameniti fosil prapti\xc4\x8da (Archaeopteryx).\n_START_SECTION_\nZgodovinska teorija\n_START_PARAGRAPH_\nLeta 1885 je Neumayr obstoj oceana Tetida razlagal s pomo\xc4\x8djo mezozojskih morskih sedimentov in njihove razporeditve. Svoj koncept je imenoval Zentrales Mittlemeer in ga opisival kot jursko morsko pot, ki se je raztezala od Karibov do Himalaje. Edward Suess je bil prvi, ki je dokazal obstoj tega starodavnega in izginulega morja. Leta 1893 je Suess na podlagi fosilnih zapisov iz Alp in Afrike predlagal teorijo o obstoju notranjega morja med Lavrazijo in celinami, iz katerih je nastala Gondvana II. Morje je imenoval Tetida. V Zemljinem \xc5\xbeivljenju sta bili takrat dve celini zdru\xc5\xbeeni v enoten superkontinent, imenovan Gondvana III ali Pangea. Suess je svojo teorijo o Tetidi opisal v \xc5\xa1tirih zvezkih knjige Obli\xc4\x8dje Zemlje (Das Antlitz der Erde). Ko je postala teorija o tektoniki plo\xc5\xa1\xc4\x8d leta 1960 dejstvo, je postalo jasno, da je Suessovo "morje" dejansko bilo ocean. Zaradi tektonike plo\xc5\xa1\xc4\x8d je prvotni ocean izginil. Plo\xc5\xa1\xc4\x8de v teoriji tektonike lahko oceansko skorjo porinejo pod celinsko (kontinentalno) skorjo.\n_START_SECTION_\nIzrazi in razdelitev\n_START_PARAGRAPH_\nKot vsaka znanost tudi geologija nenehno razvija sistem teorij in izrazi, ki so se uporabljali za opisovanje razli\xc4\x8dnih prazgodovinskih oblik, so se spreminjali z vedno natan\xc4\x8dnej\xc5\xa1imi teorijami. Veliko virov na primer uporablja izraz "ocean Tetida", ko se sklicujejo na "morje Tetida" in nasprotno. Nekateri se celo napa\xc4\x8dno sklicujejo na nara\xc5\xa1\xc4\x8danje Atlantskega oceana med juro kot na morje Tetida._NEWLINE_Zahodni del oceana Tetida se imenuje Morje Tetida, Zahodni ocean Tetida ali Alpski ocean Tetida \xe2\x80\x93 Paratetida. Vendar pa "Zahodna Tetida" ni bil le en sam odprt ocean. Zajel je mnogo majhnih plo\xc5\xa1\xc4\x8d, krednih oto\xc5\xa1kih lokov in mikrokontinentov. Veliko majhnih oceanskih kotlin (ocean Valais, Piemontsko-ligurski ocean, ocean Meliata) je bilo med seboj lo\xc4\x8denih s celinskimi deli na alboranski, iberski in apulijski plo\xc5\xa1\xc4\x8di. Visoka gladina morja v mezozoiku je poplavljala ve\xc4\x8dino teh celinskih obmo\xc4\x8dij, ki so sestavljala plitvo morje._NEWLINE_V oligocenu je bil velik del srednje in vzhodne Evrope zajet v severni veji oceana Tetida, imenovan Paratetida. V obdobju alpidske orogeneze je bila Paratetida lo\xc4\x8dena od Tetide s Karpati, Dinaridi, gorovji Taurus in Elbus. Postopoma je izginil v poznem miocenu, ko je postalo osamljeno celinsko morje._NEWLINE_Vzhodni del oceana Tetida v\xc4\x8dasih imenujejo Vzhodna Tetida._NEWLINE_Ko so se izbolj\xc5\xa1ale teorije, so znanstveniki podalj\xc5\xa1ali ime "Tetida", sklicevali so se na podobne oceane, ki so bili pred tem. Ocean Paleotetida je obstajal od silurja (pred 440 milijoni let) v jursko obdobje (pozneje Kimerska plo\xc5\xa1\xc4\x8da). Pred tem je ocean Prototetida obstajal od ediakarija (pred 600 milijoni let) do devona (pred 360 milijoni let) in je bil med Baltikom in Lavrazijo na severu in Gondvano na jugu. Oceana Tetida ne smemo zamenjati z oceanom Reik, ki je bil zahodno od njega v silurju. Severno od morja Tetida je bila masa zemlje imenovana Angara in ju\xc5\xbeno od nje Gondvana.'